  Туспуктэм: Руслан Нуриахметов Анжелика Тихонова корреспондент 2-тӥ инвожое 18 час 30 минутэ Ижкарысь Киров нимо паркысь фан-зонаын биатлонъя дуннелэн чемпионэз, Олимпи шудонъёслэн призёрез, Удмуртиысь Кун Кенешысь физкультурая, спортъя но егитъёсын ужан политикая ялан ужась ӧрилэн тӧроез Иван Черезов усьтэм тренировка ортчытоз. Ужрадэ вань мылкыд карисьёс пыриськыны быгатозы. Со сярысь Удмуртиысь студент туризмъя федерацилэн пресс-службаез ивортӥз. Тренировкае «Удмуртский скороход» ужрадэ пыриськыны мылкыд карисьёс но люкаськозы. Соос 3-4 куарусёнэ 25-ысен 200 иськемозь дистанциез ортчозы. Нош али со мынон-ветлонлы дасяськыны быгатозы. Иван Черезов кузь дистанциосты ортчыны юрттӥсь упражнениос возьматоз. Соин ӵош ужрадэ Удмуртиысь физкультурая, спортъя но егитъёсын ужан политикая министрлэн воштӥсез Алексей Выстребов но пыриськоз. Усьтэм тренировкае сюрон понна чӧлсконпусъя куриськон сётыны кулэ. Пыр-почгес ивор ужрадлэн  огинысьтыз тодыны луэ. Тодэ вайытом, 16-22 гудырикошконэ Дэри ёросын Спортъя элькун гужем гурт шудонъёс ортчозы. Тегъёс: Спорт Удмуртия ИванЧерезов Ижкар Мерлык  